b"\n_START_ARTICLE_\nBarawa\n_START_SECTION_\nEconomia\n_START_PARAGRAPH_\nL'agricultura t\xc3\xa9 import\xc3\xa0ncia per la fertilitat del sol. Es treballa el cuir. La producci\xc3\xb3 de pells, grans i mantega \xc3\xa9s rellevant. \xc3\x89s famosa pels seus tradicionals objectes d'art, com teixits d'aliindi o de kikoy, barrets anomenats Kofiya Barawi, usat pels dignataris encara avui dia, sand\xc3\xa0lies tradicionals, protectors i corretges, mobles, diversos pots de cuina, i objectes de cer\xc3\xa0mica d'argila cuita del tipus heyban. Un tipus de fusta treballada \xc3\xa9s propi de Barawa, amb mobiliari com l'atiir (llit de noces), el wambar (tamborets de fusta coberts de cuiro) i el mihmil (pe\xc3\xa7a que aguanta l'alcor\xc3\xa0). Collarets d'or i plata, polseres i altres objectes de joieria tamb\xc3\xa9 es feien a Barawa almenys fins al 1990. Objectes met\xc3\xa0l\xc2\xb7lics eren els pots de te o caf\xc3\xa8, els llits de ferro, llances i fletxes.\n_START_SECTION_\nArquitectura\n_START_PARAGRAPH_\nL'estil arquitect\xc3\xb2nic de Barawa \xc3\xa9s propi. Els carrers s\xc3\xb3n amples i les finestres de gran mesura. Algun edificis que inclouen un pont al carrer que comunica amb altres cases (permetent als ancians i dones visitar als seus parents i amics sense haver de trepitjar el carrer) s\xc3\xb3n caracter\xc3\xadstics: un d'aquestos \xc3\xa9s el Shpururu Champayi. La ciutat est\xc3\xa0 dividida en barris, cadascun amb almenys una mesquita (\xc3\xa0rab masjid). El coral, portat a la ciutat en camells, es cremava per a fer la cal\xc3\xa7 per als edificis, sistema m\xc3\xa9s barat que portar el ciment importat.\n_START_SECTION_\nHist\xc3\xb2ria\n_START_PARAGRAPH_\nAl-Idrisi esmenta una ciutat amb el nom de B.rawa o M.rawa, i diu que era a la frontera del pa\xc3\xads pag\xc3\xa0. Barros, seguint la cr\xc3\xb2nica (avui perduda) de Kilwa, diu que fou fundada per zaidites d'Al-Ahsa, despr\xc3\xa9s de Mogadiscio, i fins i tot una tradici\xc3\xb3 diu que fou fundada sota el califa Abd al-Malik ben Marwan el 696/697._NEWLINE_Al segle XIV era una depend\xc3\xa8ncia del sultanat de Pate. El 1418 fou visitada per una expedici\xc3\xb3 xinesa, i \xc3\xa9s esmentada com Pu la wa. El 1503 el portugu\xc3\xa8s Rui Louren\xc3\xa7o Ravasco va capturar a dotze xeics que van accedir a pagar tribut a Portugal. El 1507 Trist\xc3\xa3o da Cunha i Afonso de Albuquerque la van prendre per assalt i la van cremar; Barawa va ser defensada per entre quatre mil i sis mil homes._NEWLINE_Es va recuperar per\xc3\xb2 va comen\xc3\xa7ar a decaure al segle XVII per l'ascens dels galla. La sobirania portuguesa i fou reconeguda generalment fins al 1698. Els autors portuguesos la descriuen com una rep\xc3\xbablica governada per dotze xeics. Guillain esmenta un consell de govern format pels caps de cinc tribus (clans) somalis i dos clans \xc3\xa0rabs, amb un sobir\xc3\xa0 escollit per set anys; el costum era matar a aquest sobir\xc3\xa0 al final del seu mandat. La sobirania portuguesa va durar fin el 1758._NEWLINE_L'Al-Busaid d'Oman van reclamar la sobirania en contra dels mazrui de Mombasa (1822) per\xc3\xb2 sovint el tribut era pagat als caps somalis. El 1840 fou atacada per la comunitat religiosa de Bardeere, que buscava un cam\xc3\xad cap al mar; la ciutat fou destru\xc3\xafda i els habitants van demanar la protecci\xc3\xb3 del sold\xc3\xa0 d'Oman i Zanz\xc3\xadbar. El 1875 fou ocupada durant dos mesos pels egipcis. El 1886 la declaraci\xc3\xb3 angloalemanya va recon\xc3\xa8ixer la sobirania del sold\xc3\xa0 de Zanz\xc3\xadbar sobre Barawa. Una companyia italiana va signar un tractat el mateix 1886 pel que arrendava la costa del Benadir al sold\xc3\xa0 d'Obbia, que se'n proclamava sobir\xc3\xa0 per\xc3\xb2 sense dret. El 1888/1889 els drets de la companyia van passar a l'estat itali\xc3\xa0. Zanz\xc3\xadbar va haver de recon\xc3\xa8ixer els fets consumats en el tractat de 1892 amb It\xc3\xa0lia._NEWLINE_L'abolici\xc3\xb3 del tr\xc3\xa0fics d'esclaus va comportar el bloqueig dels ports de Benadir als natius, i els clans encap\xc3\xa7alats pels biyaamal es van revoltar i van mantenir la lluita fins al 1910. El 1905 es va formar la col\xc3\xb2nia de Som\xc3\xa0lia Italiana de la que Barawa fou part dins el districte de Benadir._NEWLINE_Entre els somalis famosos de Barawa cal esmentar a Sheikh Uways al-Barawi, que va inspirar una revolta al Benadir que va durar fins al 1908 i que fou mort el 1909; Sheikh Nureini Sabiri, Sheikh Qassim al-Baraawi, Sheikh Ma'llim Nuri i la poetessa i religiosa Dada Masiti._NEWLINE_Els italians van intentar engrandir el port, per\xc3\xb2 finalment les obres foren abandonades._NEWLINE_Despr\xc3\xa9s del 1947 fou un dels feus del Partit Digil-Mirifle, despr\xc3\xa9s anomenat Hizb al-Dastuur Mustaqil al-Somali (Partit Somali Independent Constitucional)._NEWLINE_El 1991 els rebels van assetjar la ciutat que va quedar parcialment destru\xc3\xafda. Molts dels seus habitants la van abandonar."